Imtella' Settembru 11, 2021 Rapport: Maria Muscat Isabella Frantz għandha 53 sena, omm ta' sitt itfal u nanna ta' erbgħa. Tgħid li wara li batiet ħafna biex rabbiet lill-uliedha, għax kienet ġenitur waħedha, is-serħan u l-ferħ tagħha ssibu fit-tattoos. "Għandi din fuq gwerra … għax ħajti hekk kienet, gwerra … ġlieda biex trabbi t-tfal … tgħix. Illum kulħadd jaf li l-ħajja diffiċli … għalija ġlieda li qomt, mort ix-xogħol, ġejt, komplejt, irqadt u filgħodu ġurnata oħra jekk il-Bambin irid. Għandi 'l ommi u 'l missieri". Isabella għandha tatoos ma' kullimkien … fuq wiċċha, f'għonqha, f'darha, f'idejha, f'dirgħajha, fis-swaba' u anke f'saqajha. Hija għandha 53 sena u tgħid li rabbiet waħedha sitt itfal u llum nanna ta' erbgħa. Tgħid li kull tattoo li għandha jirrappreżenta storja minn ħajjitha. Isabella għamlet ukoll tatoo fuq moħħha. Tgħid li kull meta tmur biex tagħmel tattoo, għaliha dik tfisser serħan. "Fuq moħħi 'never again, never more' … żgur ma nerġax ngħaddi minn xhiex għaddejt … kelli ħajja iebsa ħafna … dik it-tattoo hija terapija jien … tgħidlix immur għand beautician kif jagħmlu ħafna nisa … imma t-tattoo traqqadni … il-labbra ma nħosshiex". Isabella tgħid li minkejja li n-nies jaħsbuha xi mara ribelli fil-verità hi mara tal-familja. "Jiena nħobb id-dar … iffissata fuq id-dar … iffissata fuq l-indafa … kuntenta li jkolli d-dar ssetiljata, il-ħwejjeġ nodfa, inħobb li jkolli familja kuntenta" Isabella qalet li hi qatt ma tħares lura u dejjem ħerqana għal jum ieħor. Tappella lil kull min qed iħossu f'gaġġa biex jiftaħ il-bieb għall-ħelsien. "Taqtgħux qalbkom, kulħadd ikollu d-dlam fil-ħajja imma fl-aħħar tat-tunnel żgur tara d-dawl. Imma int trid tqum fuq tiegħek". Isabella tgħid li kulħadd għandu dritt jgħix kuntent u jirrapreżenta lilu nnifsu bil-mod tiegħu kif iddeċidiet li tagħmel hi.